Document ID: 32009D0317

ΑΠΌΦΑΣΗ ΤΗΣ ΕΠΙΤΡΟΠΉΣ
της 6ης Απριλίου 2009
για τροποποίηση της απόφασης 79/542/ΕΟΚ του Συμβουλίου όσον αφορά την εναέρια μεταφορά ζώων, τη διαμετακόμιση ζώων μέσω ορισμένων τρίτων χωρών και τα πιστοποιητικά υγείας των ζώων για ορισμένο κρέας μονόπλων καθώς και για τη διαμετακόμιση και αποθήκευση ορισμένου νωπού κρέατος
[κοινοποιηθείσα υπό τον αριθμό Ε(2009) 2273]
(Κείμενο που παρουσιάζει ενδιαφέρον για τον ΕΟΧ)
(2009/317/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως την εισαγωγική φράση του άρθρου 8, το άρθρο 8 σημείο 4 και το άρθρο 8 σημείο 5 τρίτη περίπτωση,
την οδηγία 2004/68/ΕΚ του Συμβουλίου, της 26ης Απριλίου 2004, σχετικά με τον καθορισμό κανόνων υγειονομικού ελέγχου για την εισαγωγή στην Κοινότητα και τη διαμετακόμιση μέσω αυτής ορισμένων ζώντων οπληφόρων ζώων, για την τροποποίηση των οδηγιών 90/426/ΕΟΚ και 92/65/ΕΟΚ και για την κατάργηση της οδηγίας 72/462/ΕΟΚ (2), και ιδίως το άρθρο 6 παράγραφος 1,
Εκτιμώντας τα ακόλουθα:
(1)
Με την απόφαση 79/542/ΕΟΚ του Συμβουλίου, της 21ης Δεκεμβρίου 1976, για την κατάρτιση καταλόγου τρίτων χωρών ή περιοχών τρίτων χωρών καθώς και για τον καθορισμό όρων όσον αφορά την υγεία των ζώων και τη δημόσια υγεία, για την εισαγωγή στην Κοινότητα ορισμένων ζώντων ζώων και του νωπού κρέατος αυτών (3) καθορίζονται οι υγειονομικοί όροι για την εισαγωγή στην Κοινότητα ζώντων ζώων, εξαιρουμένων των ιπποειδών, και για την εισαγωγή νωπού κρέατος που προέρχεται από αυτά τα ζώα, συμπεριλαμβανομένων των ιπποειδών, αλλά εξαιρουμένων των παρασκευασμάτων κρέατος.
(2)
Το άρθρο 6 της απόφασης 79/542/ΕΟΚ αφορά τη μεταφορά ζώντων ζώων για εισαγωγή στην Κοινότητα. Η εναέρια μεταφορά των ζώων αυτών ενέχει κίνδυνο για την υγεία των ζώων στην Κοινότητα λόγω των εντόμων-φορέων ζωονόσων που είναι δυνατόν να ευρίσκονται στο μέσο εναέριας μεταφοράς. Είναι, κατά συνέπεια, σκόπιμο να προβλεφθούν μέτρα απεντόμωσης του μέσου της μεταφοράς αυτής, έτσι ώστε να αποφευχθεί η τυχαία εισαγωγή στην Κοινότητα πιθανώς μολυσμένων εντόμων-φορέων μαζί με τα εισαγόμενα ζώα.
(3)
Η απόφαση 79/542/ΕΟΚ προβλέπει ότι τα ζώα που προορίζονται για εισαγωγή στην Κοινότητα είναι δυνατόν να διαμετακομίζονται μόνον μέσω τρίτων χωρών οι οποίες επιτρέπεται να εξάγουν ζώα του ίδιου είδους προς την Κοινότητα. Παρ’ όλα αυτά, επιτρέπεται η διαμετακόμιση ζώων μέσω ορισμένων τρίτων χωρών οι οποίες δεν επιτρέπεται να εξάγουν ζώα προς την Κοινότητα. Η διαμετακόμιση αυτή επιτρέπεται μόνον εάν τα ζώα προορίζονται για άμεση σφαγή μόλις φθάσουν στον τελικό προορισμό τους εντός της Κοινότητας. Η διαδικασία συμπερίληψης των τρίτων αυτών χωρών στον κατάλογο έχει θεσπιστεί λαμβανομένων υπόψη αρκετών παραγόντων, ιδιαίτερα την κατάσταση της υγείας των ζώων στην τρίτη χώρα, τις εγγυήσεις σχετικά με την ακεραιότητα των ζώων κατά τη διαμετακόμιση, του ελέγχους στους συνοριακούς σταθμούς ελέγχου και στον τελικό προορισμό.
(4)
Πρέπει επίσης να λαμβάνονται υπόψη πτυχές που αφορούν την καλή μεταχείριση των ζώων και την ιχνηλασιμότητα όταν εξετάζεται η μεταφορά ζώων από ή μέσω τρίτων χωρών προς την Κοινότητα. Ως αποτέλεσμα των κοινοτικών κανόνων που ισχύουν σήμερα, τα βοοειδή προς πάχυνση πρέπει να μεταφέρονται διανύοντας μεγαλύτερες διαδρομές, έτσι ώστε να αποφεύγεται η διαμετακόμισή τους μέσω ορισμένων τρίτων χωρών που δεν επιτρέπεται να εξάγουν ζώα προς την Κοινότητα. Το γεγονός αυτό δημιουργεί αρνητικό αντίκτυπο όσον αφορά την πτυχή της καλής μεταχείρισης των ζώων. Είναι, κατά συνέπεια, σκόπιμο να επεκταθεί και στα βοοειδή προς πάχυνση η δυνατότητα διαμετακόμισης μέσω τρίτων χωρών που δεν επιτρέπεται να εξάγουν ζώα προς την Κοινότητα.
(5)
Επιπροσθέτως, είναι απαραίτητο να εξασφαλιστεί επαρκής προστασία της υγείας των ζώων στην Κοινότητα όταν εισάγονται τα ζώα που προορίζονται για πάχυνση αφού έχουν διαμετακομιστεί μέσω τρίτων χωρών που δεν επιτρέπεται να εξάγουν ζώα προς την Κοινότητα. Ως εκ τούτου, πρέπει να θεσπιστούν τα κατάλληλα μέτρα τα οποία πρέπει να εφαρμόζονται κατά τη διαμετακόμιση και στον τελικό προορισμό. Τα μέτρα αυτά αναμένεται ότι θα διασφαλίσουν την κατάσταση υγείας των ζώων και την ακεραιότητα της αποστολής κατά τη μεταφορά, καθώς και ότι θα περιορίσουν τις περαιτέρω μετακινήσεις των ζώων από τις εκμεταλλεύσεις προορισμού στην Κοινότητα.
(6)
Οι εκμεταλλεύσεις προορισμού πρέπει να έχουν οριστεί ειδικά από την αρμόδια κτηνιατρική αρχή του κράτους μέλους προορισμού. Κατά τον ορισμό των εκμεταλλεύσεων αυτών, η αρμόδια κτηνιατρική αρχή πρέπει, ιδίως, να εξασφαλίζει τη διενέργεια ελέγχου στα ζώα καθ’ όλη την περίοδο από την ημερομηνία άφιξης στην εκμετάλλευση έως την ημερομηνία σφαγής.
(7)
Σύμφωνα με την απόφαση 79/542/ΕΟΚ, όπως τροποποιήθηκε με την απόφαση 2008/752/ΕΚ (4) της Επιτροπής, τα πιστοποιητικά υγείας των ζώων για ορισμένα κρέατα κατοικίδιων και άγριων μονόπλων περιλαμβάνουν αναφορά στις ασθένειες που πρέπει να δηλώνονται υποχρεωτικά και οι οποίες παρατίθενται στο παράρτημα A της οδηγίας 90/426/ΕΟΚ του Συμβουλίου (5). Παρ’ όλα αυτά, λόγω του ότι μόνον η πανώλη των ίππων και η μάλις των ίππων μπορούν να μεταδοθούν μέσω του κρέατος, τα εν λόγω πιστοποιητικά πρέπει να περιλαμβάνουν συγκεκριμένες αναφορές μόνον σε αυτές τις ασθένειες.
(8)
Για λόγους σαφήνειας και συνοχής της κοινοτικής νομοθεσίας, το υπόδειγμα του πιστοποιητικού υγείας των ζώων για «Διαμετακόμιση/αποθήκευση» πρέπει να διαγραφεί από το παράρτημα ΙΙ της απόφασης 79/542/ΕΟΚ και το παράρτημα ΙΙΙ της εν λόγω απόφασης πρέπει να αντικατασταθεί.
(9)
Συνεπώς, η απόφαση 79/542/ΕΟΚ πρέπει να τροποποιηθεί ανάλογα.
(10)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 79/542/ΕΟΚ τροποποιείται ως εξής:
1)
Στο άρθρο 6 παράγραφος 1 προστίθεται δεύτερο εδάφιο ως εξής:
«Όταν τα ζώα μεταφέρονται αεροπορικώς, ο κλωβός ή περιέκτης μέσα στον οποίο μεταφέρονται και ο περιβάλλων χώρος ψεκάζονται με κατάλληλο εντομοκτόνο αμέσως πριν κλείσουν οι πόρτες του αεροσκάφους και οσάκις στη συνέχεια ανοίγονται οι πόρτες του αεροσκάφους πριν από την άφιξη στον τελικό προορισμό».
2)
Τα παραρτήματα I, ΙΙ και III τροποποιούνται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση εφαρμόζεται από την 1η Μαρτίου 2009.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 6 Απριλίου 2009.

Labels: 17
0
3
8
6